## La Generalitat concedix els Premis Participa-Acció 2025 per a reconéixer la labor en el foment de la participació ciutadana

*** Estos guardons premien iniciatives en participació ciutadana i educació per a la participació amb entre 2.000 i 6.000 euros
* Esta edició incorpora un guardó honorífic a la trajectòria personal rellevant per al foment de l'associacionisme, que reconeix Puri Torres**

La Generalitat ha publicat en el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/48682)) la concessió dels Premis Participa-Acció 2025, que reconeixen sis projectes destacats en matèria de participació ciutadana i educació per a la participació, a més del reconeixement a la trajectòria personal rellevant per al foment de l’associacionisme i la participació.

Els premis, que arriben a la seua quarta edició, estan dirigits a entitats locals, associacions ciutadanes, centres educatius i ciutadania. Les iniciatives guardonades reben un diploma acreditatiu i una dotació econòmica que oscil·la entre 2.000 i 6.000 euros.

**Projectes premiats**

En la modalitat de participació ciutadana, el primer premi, dotat amb 6.000 euros, ha sigut concedit a l’Associació Connecta Natura pel seu projecte d’implicació comunitària. El segon premi, amb una dotació de 3.500 euros, ha recaigut en l’Ajuntament de Xirivella per la seua iniciativa de participació local, mentres que el tercer premi, valorat en 2.000 euros, ha sigut atorgat a l’Associació Mamás en Acción per la seua proposta d’acció social participativa.

En la modalitat d’educació per a la participació, el primer premi, també dotat amb 6.000 euros, ha sigut per al CEIP Sant Miquel pel seu projecte educatiu innovador. El segon premi, amb una quantia de 3.500 euros, ha sigut concedit a l’Associació Consortium Local Global Coglobal per la seua proposta d’educar per a la participació democràtica des d’edats primerenques, i el tercer premi, de 2.000 euros, ha sigut atorgat a l’Associació Brúfol pel seu treball en l’àmbit de l’educació no formal orientada a la participació.

**Trajectòria personal rellevant**

Com a novetat, esta edició incorpora una categoria que reconeix la trajectòria personal rellevant per al foment de l’associacionisme i la participació. El guardó ha sigut concedit a Purificación Torres López, pel seu compromís continuat amb el foment de l’associacionisme i la participació ciutadana en la Comunitat Valenciana.

Amb esta iniciativa, la Generalitat reafirma el seu compromís amb l’impuls d’una ciutadania activa, inclusiva i participativa, que contribuïsca a la millora de la gestió pública i a l’enfortiment de la democràcia.

La gala d’entrega dels guardons de la IV edició dels Premis Participa-Acció se celebrarà el 12 de desembre en el Teatre Principal de València, en un acte institucional que reunirà les entitats premiades, representants del teixit associatiu i autoritats de la Generalitat, amb l’objectiu de visibilitzar i reconéixer públicament el compromís amb la participació ciutadana i l’associacionisme en la Comunitat Valenciana.

Fecha: 03/12/2025